Document ID: 32001R0308

Κανονισμός (ΕΚ) αριθ. 308/2001 της Επιτροπής
της 14ης Φεβρουαρίου 2001
για την τροποποίηση του κανονισμού (ΕΚ) αριθ. 1921/95 σχετικά με τις λεπτομέρειες εφαρμογής του καθεστώτος των πιστοποιητικών εισαγωγής στον τομέα των μεταποιημένων προϊόντων με βάση τα οπωροκηπευτικά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 2699/2000(2), και ιδίως το άρθρο 11 παράγραφος 2,
Εκτιμώντας τα ακόλουθα:
(1) Οι διατάξεις του κανονισμού (ΕΚ) αριθ. 1921/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 570/1999(4), έχουν καθορισθεί ώστε να είναι είτε συμπληρωματικές είτε παρεκκλητικές από εκείνες του κανονισμού (ΕΟΚ) αριθ. 3719/88 της Επιτροπής(5), ο οποίος έχει καταργηθεί και αντικατασταθεί από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(6).
(2) Κατά παρέκκλιση από τις διατάξεις του άρθρου 14 παράγραφος 3 δεύτερο εδάφιο, αφενός, και του άρθρου 5 παράγραφος 1 τέταρτη περίπτωση, αφετέρου, του κανονισμού (ΕΟΚ) αριθ. 3719/88, στις παραγράφους 2 και 3 του άρθρου 3 του κανονισμού (ΕΚ) αριθ. 1921/95 προσδιορίζεται επακριβώς, για λόγους διοικητικής απλούστευσης, η ποσότητα κάτω από την οποία ένα πιστοποιητικό εισαγωγής εκδίδεται χωρίς υποχρέωση να συσταθεί εγγύηση και, αντιστοίχως, η ποσότητα των προϊόντων που μπορεί να εισαχθούν χωρίς πιστοποιητικό.
(3) Τα άρθρα 5 και 14 του κανονισμού (ΕΟΚ) αριθ. 3719/88 έχουν αντικατασταθεί από τα άρθρα 5 και 15 του κανονισμού (ΕΚ) αριθ. 1291/2000. Οι εν λόγω διατάξεις έχουν προσαρμοσθεί και έχουν απλουστευθεί εις τρόπον ώστε τα παρεκκλητικά μέτρα που προβλέπονται από τον κανονισμό (ΕΚ) αριθ. 1921/95 να είναι άχρηστα όσον αφορά τις κοινές λεπτομέρειες εφαρμογής του κανονισμού (ΕΚ) αριθ. 1291/2000. Μεριμνώντας για συνέπεια και απλούστευση των διαδικασιών, πρέπει να καταργηθούν αυτά τα παρεκκλητικά μέτρα και να εφαρμοστούν στα μεταποιημένα προϊόντα με βάση τα οπωροκηπευτικά, οι κοινοί κανόνες που καθορίζονται αντίστοιχα στα άρθρα 5 και 15 του προαναφερθέντος κανονισμού όσον αφορά τις περιπτώσεις κατά τις οποίες δεν απαιτείται πιστοποιητικό εισαγωγής ή εγγύηση.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΚ) αριθ. 1921/95, οι παράγραφοι 2 και 3 διαγράφονται.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Φεβρουαρίου 2001.

Labels: 3
17